作者:方千里
標題:浪淘沙
內容:素秋霽，雲橫曠野，浪拍孤堞。柔櫓悲聲頓發。驪歌恨曲未闋。念一寸迴腸千縷結。柳條在、忍使攀折。但悵惘章臺路多少，相思拼愁絕。悽切。去程浩渺空闊。奈斷梗孤蓬，西風外、蔌蔌殘吹咽。應暗為行人，傷念離別。淚波易竭。凝怨懷、羞睹當時明月。煙浪無窮青山疊。魚封遠、雁書漸歇。甚時合、金釵分處缺。謾飄蕩、海角天涯，再見日，應憐兩鬢玲瓏雪。